रिजिजू बोले- राहुल ने देश का अपमान किया, माफी मांगें; कांग्रेस बोली- इसका सवाल ही नहीं
Parliament Session 16th March 2023 Latest Update. Follow Budget Session News Headlines On Dainik Bhaskar. संसद के बजट सत्र के दूसरे फेज में चौथी दिन की कार्यवाही शुरू होते ही संसद को स्थगित कर दिया गया। कयास लगाए जा रहे थे कि आज राहुल गांधी भी संसद की कार्यवाही में शामिल होंगे
संसद की कार्यवाही गुरुवार को भी हंगामे की भेंट चढ़ गई। सुबह 11 बजे संसद की कार्यवाही शुरू होते ही दोनों सदनों को 2 बजे तक के लिए स्थगित कर दिया गया था। दोपहर बाद कार्यवाही शुरू होने पर एक बार फिर हंगामा होने पर दोनों ही सदन दिनभर के लिए स्थगित कर दिए गए।
इससे पहले केंद्रीय मंत्री किरेन रिजिजू ने कहा कि अगर राहुल गांधी देश का अपमान करेंगे तो एक भारतीय के तौर पर हम चुप नहीं रह सकते। उन्होंने कहा कि राहुल को इस मामले में माफी मांगनी चाहिए। इस पर कांग्रेस अध्यक्ष मल्लिकार्जुन खड़गे ने कहा कि PM मोदी भी कई बार विदेश जाकर देश के खिलाफ बोले हें। ऐसे में सवाल ही नहीं उठता है कि राहुल अपने बयान पर माफी मांगें।
राहुल बोले- मैं संसद में बोलूंगा, बशर्ते मुझे बोलने दें
कांग्रेस सांसद राहुल गांधी गुरुवार को संसद की कार्यवाही में शामिल होने पहुंचे। राहुल ने लंदन में उनके बयान को लेकर मीडिया से बात की। उन्होंने कहा- मैंने लंदन में भारत के खिलाफ कुछ नहीं कहा था। अगर संसद में मुझे बोलने का मौका मिलेगा, तो मैं अपनी बात रखूंगा। उन्होंने आगे कहा कि मेरा बोलना भाजपा को पसंद नहीं आता है।​​​​​​
कांग्रेस बोली- भाजपा अडाणी मुद्दे से ध्यान भटका रही
दिग्विजय सिंह ने कहा कि राहुल जी ने लंदन में ऐसा क्या कहा था, जो उन्होंने भारत में नहीं कहा। PM ने खुद भी पिछली सरकारों को लेकर कहा है कि पहले उन्हें भारत में जन्म लेने को लेकर शर्म आती थी। क्या यह देश की बेइज्जती करने में नहीं गिना जाएगा? ये सारे मुद्दे और कुछ नहीं, बल्कि अडाणी मामले में संसदीय कमेटी के गठन को लेकर चर्चाओं से बचना है।
पवन खेड़ा ने कहा कि जब भी कांग्रेस अडाणी मुद्दे को लेकर पार्लियामेंट्री कमेटी बनाने की मांग करती है, तो ध्यान भटकाने के लिए भाजपा सत्र स्थगित करवा देती है। भाजपा को डर है कि कहीं सदन में कोई अडाणी का नाम न ले ले।
मोदी ने मंत्रियों के साथ मीटिंग की, खड़गे के घर विपक्ष की बैठक
चौथे दिन का सत्र शुरू होने से पहले प्रधानमंत्री नरेंद्र मोदी संसद में शीर्ष मंत्रियों के साथ बैठक की। इनमें राजनाथ सिंह, पीयूष गोयल, अनुराग ठाकुर, किरेन रिजिजू और प्रह्लाद जोशी शामिल हैं। वहीं, समान विचारधारा वाले विपक्षी दलों के नेता मल्लिकार्जुन खड़गे के ऑफिस में मीटिंग में शामिल हुए।
तीसरे दिन हंगामे के कारण स्थगित हुई थी कार्यवाही
संसद के तीसरे दिन भी भाजपा और कांग्रेस में टकराव हुआ
संसद सत्र के तीसरे दिन भी भाजपा और कांग्रेस के बीच राहुल और अडाणी मुद्दे को लेकर जमकर टकराव हुआ। भाजपा ने जहां एक बार फिर लंदन में राहुल गांधी के दिए बयान को लेकर उनसे सदन में माफी की मांग की। वहीं कांग्रेस और विपक्षी दलों ने अडाणी-हिंडनबर्ग रिपोर्ट की JPC से जांच की मांग को लेकर हंगामा किया।
आखिरकार हंगामे की वजह से दोनों सदनों की कार्यवाही को दोपहर दो बजे तक के लिए स्थगित कर दिया गया। 2 बजे कार्यवाही दोबारा शुरू हुई तो हंगामा जारी रहा। इसके बाद दोनों सदनों की कार्यवाही को गुरुवार तक के लिए स्थगित कर दिया गया।
सत्र स्थगित होते ही विपक्ष ने ED ऑफिस की ओर कूच किया
सत्र स्थगित होते ही सभी मार्च के लिए निकले, लेकिन पुलिस ने उन्हें ED ऑफिस से ढाई किलोमीटर दूर विजय चौक पर ही रोक लिया। सांसद ED ऑफिस नहीं जा सके। करीब 25 मिनट तक विजय चौक पर ही प्रदर्शन करने के बाद सभी नेता संसद की ओर लौट गए।
खड़गे बोले- 200 सांसदों को रोकने के लिए 2 हजार पुलिसकर्मी लगा दिए
कांग्रेस अध्यक्ष मल्लिकार्जुन खड़गे ने मीडिया से बातचीत में कहा, 'सरकार ने 200 सांसदों को रोकने के लिए 2 हजार पुलिसकर्मियों को लगाया है। वे बात लोकतंत्र की करते हैं, लेकिन हमारे शांतिपूर्ण प्रदर्शन को भी रोका जा रहा है। हम तो सिर्फ ED के ऑफिस जाकर अडाणी मामले की डिटेल इन्वेस्टिगेशन के लिए शिकायती चिट्‌ठी देना चाहते थे। हमें रोकना कौन सा लोकतंत्र है।'
प्रदर्शन में NCP और TMC शामिल नहीं हुई
प्रदर्शन में शरद पवार की NCP और ममता बनर्जी की TMC के सांसद शामिल नहीं हुए। संसद जब दो बजे के बाद दोबारा शुरू हुआ तो एक बार फिर इन्हीं मुद्दों पर हंगामा शुरू हो गया। इसके बाद लगातार तीसरे दिन राज्यसभा और लोकसभा गुरुवार सुबह 11 बजे तक के लिए स्थगित कर दी गई थी।
TMC ने बताई कांग्रेस के साथ न जाने की वजह
अडाणी मामले और ED-CBI की कार्रवाई को लेकर ममता बनर्जी की पार्टी TMC के सांसद कांग्रेस और विपक्ष के अन्य दलों से अलग प्रदर्शन कर रहे हैं। इस पर TMC सांसद सुदीप बंद्योपाध्याय ने बताया कि सत्ता पक्ष हो या मुख्य विपक्षी दल, दोनों एक-दूसरे के खिलाफ हैं। बंगाल में कांग्रेस पार्टी भाजपा और CPM के साथ मिली हुई है, इसलिए हम कांग्रेस नेताओं द्वारा बुलाई गई बैठकों में शामिल नहीं हो रहे हैं।
राहुल विदेश से लौटे, अडाणी के बहाने केंद्र पर निशाना साधा
केंद्रीय मंत्री अनुराग ठाकुर ने संसद में राहुल गांधी की उपस्थिति को लेकर मंगलवार को सवाल उठाया था। बुधवार को खबर आई कि राहुल विदेश से लौट आए हैं। वे आज संसद सत्र में भी शामिल हो सकते हैं। कुछ देर बाद राहुल ने सोशल मीडिया पर एक पोस्ट किया और एक बार फिर अडाणी के बहाने केंद्र सरकार पर निशाना साधा।
राहुल ने लिखा- भारत का मिसाइल और रडार अपग्रेड कॉन्ट्रैक्ट अडाणी के स्वामित्व वाली कंपनी और इलारा नाम की एक संदिग्ध विदेशी संस्था को दिया गया है। इलारा को कौन कंट्रोल करता है? अनजान विदेशी कंपनियों को भारत के रणनीतिक रक्षा उपकरणों का नियंत्रण देकर राष्ट्रीय सुरक्षा से समझौता क्यों किया जा रहा है?
बजट सत्र से जुड़ी ये खबरें भी पढ़ें...
1. ऑस्कर के बहाने खड़गे का मोदी पर तंज:कहा-उम्मीद है सरकार इन पुरस्कारों का श्रेय नहीं लेगी; उपराष्ट्रपति बोले- तो मैं भी फिल्मों में होता
ऑस्कर में भारत को दो अवॉर्ड मिलने पर मंगलवार को राज्यसभा में चर्चा हुई। इस दौरान कांग्रेस अध्यक्ष मल्लिकार्जुन खड़गे ने प्रधानमंत्री नरेंद्र मोदी पर तंज किया। खड़गे ने कहा- मेरा आग्रह है कि रूलिंग पार्टी इसका क्रेडिट नहीं ले कि हमने इसे डायरेक्ट किया है, हमने इसे लिखा है। मोदी जी ने इस फिल्म को डायरेक्ट किया है। खड़गे ये बोलते हुए जोर-जोर से हंसने लगे। पूरी खबर पढ़ें...
2. सत्र का दूसरा दिन: अनुराग ठाकुर बोले- राहुल की अटेंडेंस एवरेज से भी कम, फिर भी कहते हैं- संसद में बोलने नहीं दिया जाता
मंगलवार को सत्र के दौरान केंद्रीय मंत्री अनुराग ठाकुर ने राहुल गांधी पर निशाना साधा। ठाकुर ने कहा कि लोकसभा में कांग्रेस सांसद की उपस्थिति सांसदों की औसत उपस्थिति से भी कम है और वे विदेशों में जाकर कहते हैं कि उन्हें बोलने नहीं दिया जाता। ये देश का अपमान है। उन्हें संसद में आकर माफी मांगनी चाहिए। पूरी खबर पढ़ें...
3. सत्र का पहला दिन- लंदन में राहुल के दिए बयान पर दोनों सदनों में हंगामा:भाजपा बोली- माफी मांगें 
संसद के बजट सत्र का दूसरा चरण सोमवार को शुरू होते ही हंगामे की भेंट चढ़ गया। संसद के दोनों सदनों में राहुल गांधी के लंदन में दिए गए बयान को लेकर भाजपा ने माफी की मांग की। इस पर कांग्रेस अध्यक्ष मल्लिकार्जुन खड़गे ने कहा- सरकार अडानी मुद्दे पर जांच से भाग रही। हमारी बात नहीं सुनी जाती। हम विक्रम बेताल की तरह पीछा नहीं छोड़ेगे। पूरी खबर पढ़ें...
4. राहुल ने कैंब्रिज में कहा था- भारत की संसद में माइक बंद कर दिए जाते है
इस महीने की शुरुआत में राहुल गांधी लंदन दौरे पर थे। यहां उन्होंने कैम्ब्रिज यूनिवर्सिटी में कहा था कि भारत की संसद में माइक बंद कर दिए जाते हैं। विपक्ष अपनी आवाज नहीं रख सकता है। उन्होंने कहा कि विपक्ष का कोई नेता किसी भी यूनिवर्सिटी में बोल नहीं सकता है। भारत में लोकतंत्र पर सीधा प्रहार हो रहा है। पूरी खबर पढ़ें...